Tíunda æfingaferð Fjallafélagsins var farin 10. apríl og voru 66 þátttakendur að fararstjórum meðtöldum . Ferðinni var heitið á Esjuna í rammíslensku SA roki og rigningu . Fjallafélagar létu nægja að ganga upp að Steini , líkt og gert var í fyrstu æfingaferð félagsins þann 26. janúar - en heldur var mannskapurinn fljótari í förum að þessu sinni , enda búinn að bæta þol og styrk síðan þá . Upphaflega stóð til að ganga yfir Esjuna en veðrið leyfði ekki slíkan munað og varð því niðurstaðan sú er að framan greinir . Gangan upp að Steini tók tæpa klukkustund og að loknu stuttu stoppi var haldið niður . Semsagt : snörp þrekæfing sem stóð vissulega fyrir sínu og 580 hæðarmetrar voru lagðir inn á stóra reikninginn . Myndirnar tók Guðbjartur Guðbjartsson .